ΓΡΑΠΤΗ ΕΡΩΤΗΣΗ P-3773/98

υποβολή: W.G. van Velzen (PPE) προς την Επιτροπή

(4 Δεκεμβρίου 1998)

Θέμα: Τηλεπικοινωνίες, παροχή καθολικής υπηρεσίας

Προσφάτως, η Οργάνωση Καταναλωτών BEUC δημοσίευσε έκθεση με τον τίτλο "Παροχή καθολικής υπηρεσίας στον τομέα τηλεπικοινωνιών: το δικαίωμα των ευρωπαίων καταναλωτών στις υπηρεσίες τηλεπικοινωνιών". Από τη μελέτη αυτή φαίνεται ότι πολλές χώρες στην Ευρωπαϊκή Ένωση δεν έχουν καταβάλει αρκετές προσπάθειες για να πιέσουν τις τηλεφωνικές εταιρίες προς την παροχή ικανοποιητικής καθολικής υπηρεσίας.

1. Ποιά είναι η άποψη της Επιτροπής σχετικά με τα συμπεράσματά της BEUC;

2. Πώς συσχετίζονται αυτά με την ερμηνεία του ρόλου παροχής καθολικής υπηρεσίας, όπως αναφέρεται στην οδηγία 97/33/ΕΕ(1) του Ευρωπαϊκού Κοινοβουλίου και του Συμβουλίου της 30 Ιουνίου 1997;

3. Πώς συσχετίζονται αυτά με τη χρηματοδότηση της παροχής καθολικής υπηρεσίας στα διάφορα κράτη μέλη και σε ποιά συμπεράσματα καταλήγει σχετικώς η Επιτροπή;

4. Οι πανευρωπαϊκοί αριθμοί κλήσεως μεταξύ των οποίων και ο ευρωπαϊκός αριθμός κλήσεως για άμεση ανάγκη 112, ανήκει στον τομέα παροχής καθολικών υπηρεσιών. Έχει άραγε ενσωματωθεί η σχετική ευρωπαϊκή νομοθεσία στις νομοθεσίες όλων των κρατών μελών και αν όχι σε ποιά διαβήματα θα προβεί η Επιτροπή προκειμένου να επιτύχει τον εν λόγω στόχο;

Απάντηση του κ. Bangemann εξ ονόματος της Επιτροπής

(11 Ιανουαρίου 1999)

1. Η Επιτροπή χαιρετίζει την λεπτομερή και αναλυτική έκθεση εκ μέρους του Ευρωπαϊκού Γραφείου Ενώσεων Καταναλωτών (ΒΕUC) όπου αναφέρεται ότι το ΒΕUC και οι ενώσεις καταναλωτών που σχετίζονται με αυτό υποστηρίζουν την φιλελευθεροποίηση δεδομένου ότι πιστεύουν ότι μακροπρόθεσμα τα αποτελέσματα της θα είναι θετικά, μολονότι ανέλαβαν την εκτέλεση της μελέτης αυτής λόγω των ανησυχιών τους σχετικά με τις άμεσες επιπτώσεις στους καταναλωτές.

Η έκθεση αντιμετωπίζει φάσμα καταναλωτικών θεμάτων και θεμάτων της αγοράς, και ιδίως εξετάζει τη μεταφορά των δύο οδηγιών (του 1995 και του 1998) για την φωνητική τηλεφωνία(2). Ωστόσο, δέον να σημειωθεί ότι η οδηγία του 1995 αφορούσε ένα μονοπωλιακό περιβάλλον και έχει πλήρως αντικατασταθεί από την οδηγία του 1998, η οποία είναι προσαρμοσμένη στις ανάγκες της ανταγωνιστικής αγοράς. Μολονότι ορισμένα από τα μέτρα για τους καταναλωτές ενισχύονται ή εξειδικεύονται στην οδηγία του 1998, άλλα, όπως η ποιότητα των στόχων εξυπηρέτησης, εμπίπτουν πλέον στην δικαιοδοσία του κανονιστικού φορέα. Το ΒΕUC ζητεί η κοινοτική νομοθεσία να είναι λεπτομερέστερη, ενώ οι σημερινές τάσεις είναι υπέρ της ιδέας ότι ο ανταγωνισμός θα παράσχει τα μέσα βελτίωσης των υπηρεσιών εξασφαλίζοντας παράλληλα μεγαλύτερη επιλογή στους καταναλωτές, με την υποστήριξη ειδικών μέτρων για την προστασία του καταναλωτή. Η Επιτροπή έχει κινήσει 7 διαδικασίες παράβασης βάσει της ως άνω οδηγίας.

Όσον αφορά τις τιμές, η έκθεση του ΒΕUC εξετάζει μεταβολές μεταξύ των αρχών του 1995 και των αρχών του 1997 (βάσει της επισκόπησης τιμών που δημοσίευσε η Επιτροπή). Η μέση αύξηση τιμών που αναφέρεται (37 %) είναι η μέση ονομαστική αύξηση για (τις υψηλότερες από τις δημοσιευθείσες ) τιμές εκμίσθωσης στα 15 κράτη μέλη και οφείλονταν σε ιδιαίτερα υψηλές ονομαστικές αυξήσεις (υπερέβησαν το 100 %) στην Ελλάδα, το Λουξεμβούργο και την Φινλανδία. Πιο ενημερωμένη εικόνα για τις τιμές προσφέρει η πρόσφατη τέταρτη έκθεση σχετικά με την εφαρμογή της ως άνω οδηγίας(3) που συνέταξε η Επιτροπή. Από την έκθεση αυτή προκύπτει ότι οι χαμηλότερες τηλεφωνικές χρεώσεις για οικιστικούς χρήστες παρατηρούνται, στη Δανία, το Λουξεμβούργο, την Ολλανδία, την Φινλανδία, τη Σουηδία και το Ηνωμένο Βασίλειο, κατά βάσει δηλαδή, την ομάδα των κρατών μελών που πρώτα φιλελευθεροποίησαν τα συστήματα τους (τα αποτελέσματα για το Λουξεμβούργο δεν είναι άμεσα συγκρίσιμα δεδομένου το μεγέθους του συγκεκριμένου κράτους μέλους).

2. Το ΒΕUC διατυπώνει ορισμένες ειδικές προτάσεις για μελλοντικές αλλαγές στον ορισμό της καθολικής υπηρεσίας όπως η διευκρίνιση στην νομοθεσία ελαχίστου εύρους ζώνης ή ρυθμού διαβίβασης δεδομένων και ένταξης της υπηρεσίας που επιτρέπει τον προσδιορισμό της γραμμής από την οποία προέρχεται η κλήση στον ορισμό της καθολικής υπηρεσίας (υπό την προϋπόθεση ότι η υπηρεσία αυτή είναι προαιρετική και ότι οι καταναλωτές διαθέτουν τη δυνατότητα να την αναστέλλουν κατά βούληση). Η Επιτροπή θα εξετάσει τα θέματα αυτά κατά την επισκόπηση του κανονιστικού πλαισίου του 1999, βασιζόμενη στη διετή της εμπειρία από τις ελεύθερες αγορές στο μεγαλύτερο μέρος της Κοινότητας. Στο πλαίσιο αυτό θα εξετάσει το ευρύ φάσμα προβληματισμών σχετικά με την καταναλωτική πολιτική που συμπεριλήφθηκαν στο πρόσφατο πρόγραμμα δράσης για την πολιτική των καταναλωτών κατά την περίοδο 1999-2001(4).

3. Δεν παρατηρούνται άμεσες συνέπειες για την χρηματοδότηση των καθολικών υπηρεσιών δεδομένου ότι αυτή εξαρτάται από το καθαρό κόστος (ήτοι τις δαπάνες μείον τα έσοδα και άλλα οφέλη) από την παροχή αναλόγων υπηρεσιών. Η καλύτερη παροχή προγραμμάτων περιορισμένης χρήσης και κοινωνικής χρήσης ενδέχεται να οδηγήσει στην αύξηση του καθαρού κόστους ενώ η εξισορρόπηση των χρεώσεων και ο περιορισμός του κόστους μονάδας ενδέχεται να προκαλέσουν μείωση του κόστους αυτού.

4. Όσον αφορά τον κοινό αριθμό τηλεφωνικής κλήσης ευρωπαϊκού επιπέδου για τα επείγοντα περιστατικά (αριθμός 112), δέον να σημειωθεί ότι ο αριθμός αυτός ισχύει πλέον σε όλα τα κράτη μέλη εκτός από την Ελλάδα. Έχει κινηθεί αντίστοιχη διαδικασία παράβασης κατά της Ελλάδας.

(1) ΕΕ L 199 της 26.7.1997, σελ. 32.

(2) EE L 101 της 1.4.1998 και ΕΕ L 321 της 30.12.1995.

(3) COM(98)594.

(4) COM(98)696.